By Eileen Mencias

Binatikos ng mga mangingisda si Agriculture Secretary William Dar nang inaprubahan nito ang pag-aangkat ng 45,000 na toneladang galunggong.

Sabi ng Pambansang Kilusang Mamamalakaya ng Pilipinas, wala namang shortage ng isda at ang dahilan ng shortage ng galunggong ay ang idineklarang fishing ban nito sa iba’t ibang lugar sa bansa.

Kung may shortage, bakit magsasagawa ng fishing ban ang Bureau of Fisheries and Aquatic Resources, tanong ng Pamalakaya.

At kung may shortage, dapat ngang hikayatin ng pamahalaan ang mga maliliit na mangingisda para dumami ang suplay sa merkado.

Dagdag pa ng Pamalakaya, pinalala pa ng malalaking commercial fishing fleets ang sitwasyon dahil nag-panic fishing ang mga ito bago ipatupad ang ban.

Babala ng Pamalakaya, lalo lang nitong pahihirapan ang mga mangingisda dahil pababagsakin nito ang farm gate prices ng mga isda na walang katiyakang magmumura ito sa palengke tulad ng nangyari nang pinapasok ang imported rice.

Bukod sa banta sa kabuhayan ng mga mangingisda, banta rin ito sa kalusugan ng mga tao dahil may formalin ang karamihan dito para mapatagal ang shelf life.

Tinanong ng Abante ang Department of Agriculture sa isyu ngunit hindi pa ito nagbibigay ng pahayag.